**Heti üzenet 2018 október 15**

**1Thessz 5:21 Viszont mindent gondosan vizsgáljatok meg, hogy valóban Istentől származik-e! Ami igen, ahhoz ragaszkodjatok!**/Biblia, Egyszerű fordítás/

Sajnálom Testvéreim, kihűlt bennem a szeretet, mostanában sokszor mérges vagyok magamra és mindazokra, akik nem a fenti ige alapján élnek!

Igen, mérges vagyok, vagy inkább haragos! Tudom ez rossz. Tudom, szeretni kellene mindenkit, olyan negédes kedvességgel! Olyan ajnározással: olyan jó vagy, olyan kedves, olyan… nem számít semmi – kedvességgel!

Pedig számít. Mindennek oka van és okozata. Illetve következménye. Vagy jó, vagy rossz.

Ha az ÚR Jézus akaratában járunk, akkor, ha látszólag rossznak is tűnik valami, mégis jót terem. Viszont, ha a saját /testi/kívánságaink, /testi/vágyaink vezetnek, akkor akármilyen csillogó-villogó valaminek is látszik, rossz lesz a gyümölcse.

Mi alapján tudunk vizsgálódni? A plébános ”atya”, a lelkész, a testvérek véleménye, beszéde, az olvasott könyvek, vagy a „nagykenetű pásztor” „kinyilatkoztatása” alapján? Igen, az alapján is, ha összeveted az Igével/annak nem mond ellent/, a benned lévő Szent Szellem bizonyságot tesz az igazáról, valamint az ÚR jézust dicsőíti! Meglepődtél? Remélem nem!

Az igazság e három vektoráról írt Derek Prince. Sokszor jókat írt, de rá is érvényes a kezdőigénk, és mindenki másra – kivétel nélkül! A Pápától kezdve a Pópán át a „nagykenetű országos prófétáig”. Tőlem aztán végképp ne fogadj el semmit vizsgálódás nélkül!!

Kezd mindig az igével: vajon úgy van-e, ahogy írom-mondom?

Mit mond a benned lévő Szent Szellem? Ja, hogy nincs benned? Vagy nem hallod a hangját? Hát töltekezz be az ÚR Jézus által!

**ApCsel 2:38 Péter pedig monda nékik: Térjetek meg és keresztelkedjetek meg** /merítkezzetek be/**mindnyájan a Jézus Krisztusnak nevében a bűnöknek bocsánatjára; és veszitek a Szent Lélek** /Szent Szellem/**ajándékát.**

/HunKar.Biblia/ A zárójelben lévő kiemelések tőlem vannak az eredeti szöveg alapján.

**ApCsel 2:38 Péter erre így válaszolt: „Változtassátok meg gondolkozásotokat és az életeteket, merítkezzetek be mindannyian Jézus Krisztus nevében, Isten meg fogja bocsátani bűneiteket, és a Szent Szellem ajándékát adja nektek.** /Biblia, Egyszerű fordítás/

Keresztelő/Bemerítő/ János mondja:

**Mt 3:11 Én vízbe merítem be azokat, akik megváltoztatják azt, ahogyan gondolkodnak és ahogyan élnek. Aki viszont utánam jön, az hatalmasabb nálam. Én arra sem vagyok méltó, hogy a saruját vigyem. Ő majd Szent Szellembe és tűzbe merít be titeket.** /Biblia, Egyszerű fordítás/

A vízbe merítés a János keresztsége, - Jézus Szent Szellembe merít! Miért? Mert Ezt – ŐT(!) vette az Atyától!

**Lk 3:21-22 Miután sok ember bemerítkezett Jánosnál, Jézus is bemerítkezett. Amíg imádkozott, megnyílt a menny, és leszállt Jézusra a Szent Szellem látható módon, galamb formájában. A mennyből pedig egy hang hallatszott: „Te vagy az én szeretett fiam, akiben gyönyörködöm.”**

**Lk 4:14 Jézus pedig a Szent Szellem erejével telve visszatért Galileába. Híre az egész vidéken elterjedt.** /Hogy van, hogy Jézus aki a Szent Szellemtől született, mégis szüksége volt a bemerítkezésre és a Szent Szellem erejére, hogy leszálljon rá?

Később a mennybemenetelével kapcsolatban elmondja Jézus:

**Jn 16:7-15 Pedig én az igazságot mondom: jobb nektek, hogy elmegyek, mert ha nem mennék el, nem jönne el hozzátok a Segítő. Ha viszont elmegyek, elküldöm őt hozzátok.**

**Amikor eljön, megmutatja az embereknek, hogy tévednek a bűnnel, az Isten jóságával és az ítélettel kapcsolatban.**

**Tévednek a bűnnel kapcsolatban, mert nem hisznek bennem; Tévednek az Isten jóságával kapcsolatban, mert én az Atyához megyek, és többé nem láttok engem;**

**És tévednek az ítélettel kapcsolatban, mert ennek a világnak a fejedelme el van ítélve.**

**Még sok mindent kellene mondanom nektek, de most nem tudnátok elviselni.**

**Jn 16:13 Amikor azonban eljön az Igazság Szelleme, elvezet majd titeket a teljes igazságra. Mert ő nem saját magától beszél, hanem azt mondja, amit hallott, és előre megmondja nektek azokat a dolgokat, amik történni fognak.**

**Ő engem fog dicsőíteni, mert abból vesz, ami az enyém és elmondja nektek. Minden, ami az Atyáé, az enyém is. Ezért mondom, hogy a Szent Szellem az enyémből vesz, és azt mondja el nektek.”** /Biblia, Egyszerű fordítás/

Igazából erről a János evangéliuma 16.fejezet 13. verséről, illetve ezzel kapcsolatban akartam írni röviden!

A teljes írás /a Biblia/ Istentől ihletett! Aki ebben vitatkozik velem, teheti, de nem velem -Istennel van vitája /2Tim.3:16.; 2Pét1:21/.

A „kereszténység” utóbbi majd kétezer éve arról szólt egyre durvább mértékben ( a Krisztus utáni első századtól a reformációig, majd a pünkösdi keresztények megjelenéséig, máig) hogyan torzítsuk el Isten Igazságát! Mire gondolok? Az első igénkre az első oldal tetején!

Mi módon tudjuk megvizsgálni, hogy valami Istentől származik –e? Írtam a három vektort, amiből az első az Isten Igéje! Ha nem olvassa valaki a Bibliát (ha nem adják a kezébe, sőt tiltják olvasását, vagy a Bibliakritika alapján megkérdőjelezik a Biblia igazságát) ha nem megtért szívvel - Isten Szelleme által olvassa az Igét, hogyan tudja bárki, hogy Istentől származik-e valami? Gondold végig! Gondolkodj! Vizsgáld meg a szívedet!

Kinek az érdeke, hogy az igazság ne legyen a birtokunkban? Ki a hazugság atyja?

Kinek a szolgája – rabszolgája vagy?

Akarsz-e szabad lenni? Vagy a bűn, a hazugság hálójában vergődni?

Hogyan lehetsz szabad? Ha tudod – hála az ÚRnak érte! Hála az Úrnak érted! Érted?

**Jn 8:31-32 Ő pedig ezt mondta azoknak, akik hittek benne: „Ha engedelmeskedtek a tanításomnak, valóban az én tanítványaim vagytok. Megismeritek majd az igazságot, az igazság pedig megszabadít titeket.”**

Az igazság Isten Igéje! Ezért rejtették el (rejtik el ma is bizonyos felekezetek) az emberek elől, ezért rontják a hitelét a vallásos politikusok, vallási vezetők! Igen, hogy az ő rabszolgájuk maradj és ne légy szabad! Álságos vallásos hagyományokat adnak bódító italként tiszta víz, az ÉLŐ IGE helyett, hogy manipulálhassák az embereket saját hatalmi céljaik érdekében.

Akarj SZABAD lenni! Vedd a Szent Szellem erejét Jézustól! Kérj és adatik!

Pásztó, 2018. 10.11. Katona Csaba